小孤山
作者：劉敞
朝代：宋

paragraphs: 驚波觸南崖，反怒射北壁。
蒼山相與排，所謂小孤石。
蟠根萬仞淵，聳角百丈碧。
祠堂豁精嚴，行旅進粉澤。
或云婦女神，肸蠁頗有迹。
吾知定名意，似欲旌介特。
流俗失其真，傳聞莫開釋。
居人私其利，禍福妄損益。
競爲媢妒說，以誣聪明德。
先王秩山川，禮典有廟食。
奈何媚於竈，屈己忘正直。
吾欲爲小孤，作書解行客。
復恐不見從，嗟哉世多惑。